Þingræður haldnar á Alþingi Íslendinga

Forseti (BF): Svo hljóðandi bréf hefur borizt: „Reykjavík, 14. febr. 1968. Ólafur Jóhannesson, 3. þm. Norðurl. v., hefur ritað mér á þessa leið: „Þar sem ég er á förum til útlanda til þess að sitja þing Norðurlandaráðs og mun því ekki geta sótt þingfundi næstu tvær vikur, leyfi ég mér að biðja um fjarvistarleyfi og með skírskotun til 138. gr. l. um kosningar til Alþingis að óska þess, að 2. varamaður Framsfl. í Norðurl. v., Magnús H. Gíslason bóndi, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Jónas G. Rafnar, forseti efri deildar. Til forseta sameinaðs Alþingis.“ Þessu bréfi fylgir svo hljóðandi símskeyti: „Samkv. bókun í gerðabók yfirkjörstjórnar Norðurl. v., en bókin er í vörzlu embættisins, gaf yfirkjörstjórn á fundi sínum 12. júlí 1967 út kjörbréf til 5 kjörinna þm. og 5 varaþm., þ. á m. til Magnúsar H. Gíslasonar bónda, Frostastöðum. En kjörbréf hans er sagt glatað. Skrifstofu Húnavatnssýslu, 13. febr. 1968. Jón Ísberg.“ Enn fremur hefur borizt svo hljóðandi bréf: „Reykjavík, 14. febr. 1968. Emil Jónsson, 3. þm. Reykn., hefur ritað mér á þessa leið: „Þar sem ég er á förum til útlanda til þess að sitja þing Norðurlandaráðs og mun því ekki geta sótt þingfundi næstu tvær vikur, leyfi ég mér að biðja um fjarvistarleyfi og með skírskotun til 138. gr. l. um kosningar til Alþingis að óska þess, að sökum forfalla 1. varamanns taki 2. varamaður Alþfl. í Reykjaneskjördæmi, Stefán Júlíusson rithöfundur, sæti á Alþingi í fjarveru minni.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Benedikt Gröndal, forseti neðri deildar. Til forseta sameinaðs Alþingis.“ Þessu bréfi fylgir svo hljóðandi símskeyti: „Vegna anna get ég ekki mætt á Alþingi næsta hálfan mánuð í stað Emils Jónssonar. Bið þig sem annan varamann að mæta í minn stað. Ragnar Guðleifsson.“ Undirskriftin er staðfest af símastúlku. Kjörbréf til handa Stefáni Júlíussyni rithöfundi, útgefið af yfirkjörstjórn Reykjaneskjördæmis, fylgir einnig með þessu bréfi. Þá hefur í þriðja lagi borizt svo hljóðandi bréf: „Reykjavík, 14. febr. 1968. Sigurður Ingimundarson, 1. landsk. þm., hefur í dag ritað mér á þessa leið: „Þar sem ég er á förum til útlanda til þess að sitja þing Norðurlandaráðs og mun því ekki geta sótt þingfundi næstu tvær vikur, leyfi ég mér að biðja um fjarvistarleyfi og með skírskotun til 138. gr. l. um kosningar til Alþingis að óska þess, að 1. varamaður landsk. þm. Alþfl., Unnar Stefánsson viðskiptafræðingur, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Benedikt Gröndal, forseti neðri deildar. Til forseta sameinaðs Alþingis.“ Þessu bréfi fylgir kjörbréf til handa Unnari Stefánssyni viðskiptafræðingi, útgefið af landskjörstjórn. Í fjórða lagi hefur borizt svo hljóðandi bréf: „Reykjavík, 14. febr. 1968. Matthías Bjarnason, 4. þm. Vestf., hefur í dag ritað mér á þessa leið: „Þar sem ég get ekki sinnt þingstörfum næstu vikur vegna veikinda, leyfi ég mér með skírskotun til 138. gr. l. um kosningar til Alþingis að óska þess, að 2. varamaður Sjálfstfl. í Vestfjarðakjördæmi, Ásmundur B. Olsen oddviti, taki sæti á Alþingi í forföllum mínum.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Benedikt Gröndal, forseti neðri deildar. Til forseta sameinaðs Alþingis.“ Þessu bréfi fylgir kjörbréf til handa Ásmundi B. Olsen, Patreksfirði, útgefið af yfirkjörstjórn Vestfjarðakjördæmis, en hann er 2. varamaður Sjálfstfl. í því kjördæmi. Sem kunnugt er, hefur 1. varamaður flokksins þegar tekið sæti á þinginu. Ég vil leyfa mér að biðja hv. kjörbréfanefnd að taka öll þessi kjörbréf til rannsóknar. Á meðan verður gert fundarhlé. - Fundarhlé.



Herra forseti. Eins og kunnugt er frá forsetastóli, hafa 4 þm. óskað eftir því vegna fjarveru, að varaþm. taki sæti í þeirra stað, og mun ég taka fyrir hverja beiðni fyrir sig. Er þá hér fyrst fyrir, að Ólafur Jóhannesson, 3. þm. Norðurl. v., hefur óskað eftir því, að varamaður komi í sinn stað þar sem hann, Ólafur, muni sitja þing Norðurlandaráðs og vera fjarverandi a. m. k. næstu tvær vikur. 1. varamaður Framsfl. í þessu kjördæmi, Norðurl. v., hefur þegar tekið sæti á þingi í forföllum Skúla Guðmundssonar, og er því næsti varamaður, 2. varamaður flokksins í þessu kjördæmi, Magnús H. Gíslason bóndi, Frostastöðum, beðinn um að taka sæti á Alþingi í fjarveru Ólafs Jóhannessonar. Kjörbréfanefnd hefur haft til athugunar símskeyti frá sýslumanninum í Húnavatnssýslu, þar sem segir, að Magnúsi H. Gíslasyni hafi á sínum tíma verið gefið út kjörbréf sem öðrum varaþm. Framsfl., en aftur á móti er kjörbréfið talið glatað. Við í kjörbréfanefndinni teljum ekki neitt við það að athuga, eins og á stendur, að leggja þetta símskeyti til grundvallar, og höfum því samþ. að mæla með því, að kjörbréf Magnúsar H. Gíslasonar verði samþ. og kosning hans metin gild.



Herra forseti. Það er ekki til þess að gera neina aths. við niðurstöður n. út af kjörbréfinu eða þeim till., sem hún gerir sem ég hef kvatt mér hljóðs. En þingið hefur nú til meðferðar breytingu á kosningal. og þær brtt. snerta aldurinn í fyrsta lagi, kosningarréttaraldurinn, að færa hann niður úr 21 ári í 20 ár. Og ég vildi nú biðja þá n., sem hefur þetta mál til athugunar, að athuga í leiðinni smávægilega breytingu eins og þá við kosningal., að kjörbréfin væru hreinlega, þegar þau eru gefin út, send skrifstofu Alþingis, svo að þau lægju fyrir úr öllum kjördæmunum hjá skrifstofunni, þegar þing kemur saman. Þetta hefur oft skapað dálítil leiðindi, aldrei neinar deilur eða neitt því um líkt, en þetta væri smábreyting, sem væri æskilegt, að menn hefðu til athugunar í sambandi við afgreiðslu málsins.



Herra forseti. Eins og kunnugt er, hefur Matthías Bjarnason, hv. 4. þm. Vestf., óskað þess að hverfa af þingi vegna veikinda og enn fremur, að við sæti hans taki 2. varamaður Sjálfstfl. í Vestfjarðakjördæmi, Ásmundur B. Olsen oddviti. Kjörbréf hefur legið fyrir kjörbréfanefnd og hefur hún ekkert við það að athuga. Þess má geta, að 1. varamaður flokksins í þessu kjördæmi hefur þegar tekið sæti á þingi. Kjörbréfanefnd hefur samþ. að mæla með því, að kosning þessa þm. verði metin gild og kjörbréfið samþ.



Herra forseti. Sigurður Ingimundarson, hv. 1. landsk. þm., hefur óskað þess, að varamaður taki sæti í hans stað vegna fjarveru hans um hálfs mánaðar skeið, og enn fremur óskað þess, að sæti hans taki Unnar Stefánsson viðskiptafræðingur, sem er 1. varamaður landsk. þm. Alþfl. Kjörbréf Unnars Stefánssonar hefur legið fyrir n. til athugunar og hefur n. ekkert við það að athuga og gerir því till. um það, að kosning Unnars Stefánssonar verði metin gild og kjörbréfið samþ.



Herra forseti. Emil Jónsson, hv. 3. þm. Reykn., hefur óskað eftir því að mega hafa fjarvist af þingi a. m. k. um tveggja vikna skeið og óskar þess enn fremur, að varamaður flokksins í Reykjaneskjördæmi, annar í röðinni, Stefán Júlíusson rithöfundur, taki sæti í fjarveru hans. En svo stendur á, að 1. varamaður Alþfl. í Reykjaneskjördæmi getur ekki sinnt störfum á Alþ. og hefur sent skeyti þar að lútandi til Alþ. og það skeyti liggur hér fyrir. Kjörbréf Stefáns Júlíussonar liggur hér fyrir. Kjörbréfanefnd hafði ekkert við það að athuga og mælir með því, að það verði samþ. og kosning hans tekin gild.